अपजस होयत जगत भरी हे जनि करिय उघारी .
 हरिक संग कछु डर नहीं हे तोहे परम गमारी . .
 ( २ )
के पतिआ लय जायत रे, मोरा पिअतम पास।
 हिय नहि सहय असह दुखरे, भेल सावन मास। ।
 एकसरि भवन पिआ बिनु रे, मोहि रहलो न जाय।
 सखि अनकर दुख दारुन रे, जग के पतिआय। ।
 मोर मन हरि लय गेल रे, अपनो मन गेल।
 गोकुल तेजि मधुपुर बसु रे, कत अपजस लेल। ।
 विद्यापति कवि गाओल रे, धनि धरु मन आस ।
 आओत तोर मन भावन रे, एहि कातिक मास। ।
 (३)
चानन भेल विषम सर रे, भुषन भेल भारी।
 सपनहुँ नहि हरि आयल रे, गोकुल गिरधारी। ।
 एकसरि ठाठि कदम-तर रे, पथ हरेधि मुरारी।
 हरि बिनु हृदय दगध भेल रे, झामर भेल सारी। ।
 जाह जाह तोहें उधब हे, तोहें मधुपुर जाहे।
 चन्द्र बदनि नहि जीउति रे, बध लागत काह। ।
 कवि विद्यापति गाओल रे, सुनु गुनमति नारी।
 आजु आओत हरि गोकुल रे, पथ चलु झटकारी। । 